Diari Oficial de la Generalitat Valenciana


Sumari del DOGV 3646, del 16-12-1999 (1999/10736)

ORDRE de 23 de novembre de 1999, de la Conselleria de Benestar Social, per la qual es convoquen ajudes per a sufragar les despeses ocasionades en conferències, simposis, jornades i altres actes participatius o formatius, en l'àmbit de la família, menor i adopcions.
-------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3646

Data del DOGV
:   16-12-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/10283


Data del document
:   23-11-1999

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * adopció
    * família
    * suport econòmic
    * acta de congrés
    * ajuda pública

ORDRE de 23 de novembre de 1999, de la Conselleria de Benestar Social, per la qual es convoquen ajudes per a sufragar les despeses ocasionades en conferències, simposis, jornades i altres actes participatius o formatius, en l'àmbit de la família, menor i adopcions. [1999/X10378]
  
Entre les competències que la Direcció General de la Família, Menor i Adopcions té encomanades, de conformitat amb allò que s'ha disposat en el Decret 127/1999, de 17 de setembre, del Govern Valencià, pel qual s'aprova el reglament Orgànic i funcional de la Conselleria de Benestar Social, destaca la de promoure les mesures per a assegurar una política integral en benefici de la família, exercir les funcions que la normativa vigent atribueix a la Generalitat Valenciana en matèria del menor, així com establir les mesures normatives i de gestió encaminades a facilitar l'adopció.
  
No hi ha dubte que aquesta política integral ha d'incloure el foment d'activitats encaminades a la reflexió i al debat sobre tots aquells aspectes que incideixen de manera més o menys directa en la família, el menor i l'adopció, entre altres: el seu concepte i evolució en els temps actuals, l'anàlisi de la seua realitat, programes d'actuació i la seua repercussió en les famílies valencianes.
  
En virtut d'això, i fent ús de les facultats que em confereix el Decret 127/1999, de 17 de setembre de 1999, del Govern Valencià pel qual s'aprova el reglament Orgànic i funcional de la Conselleria de Benestar Social,
  
ORDENE
  
Títol I
  
Subvencions
  
Article 1. Objecte i àmbit d'aplicació
  
Aquesta ordre té per objecte regular i convocar subvencions destinades a sufragar les despeses derivades de l'organització de conferències, simposis, jornades i altres actes participatius i formatius que, en matèria de la família, el menor i les adopcions, es desenvolupen en l'àmbit territorial de la Comunitat Valenciana durant l'any 2000.
  
Aquestes subvencions podran comprendre les despeses de gestió, administració i organització de seminaris monogràfics, jornades, conferències, simposis o congressos en matèria de família, menor i adopcions, així com, si s'escau, els derivats de la publicació de les conclusions i/o ponències dels actes organitzats.
  
En cap cas les subvencions no podran ser destinades a finançar inversions, ni adquisicions de material inventariable i/o equipament.
  
Article 2. Destinataris de la subvencions
  
Podran sol·licitar les subvencions que es regulen en aquesta ordre les associacions i institucions sense fi de lucre i les entitats locals, que tinguen prevista l'organització d'actes inclosos en l'article primer de la present ordre.
  
Article 3. Requisits
  
1. Les entitats que sol·liciten la subvenció hauran de reunir els següents requisits:
  
a) En el cas d'associacions i institucions sense fi de lucre, amb la finalitat d'acreditar la seua dedicació en l'àmbit de l'Acció Social Especialitzada, estar inscrites en algun dels registres d'entitats, de la Conselleria de Benestar Social destinats a tal fi, o haver sol·licitat el dit Registre amb anterioritat a la Resolució que recaiga respecte a l'ajuda sol·licitada.
  
b) Disposar d'una estructura i capacitat de gestió suficient per a l'organització dels actes que es promoguen.
  
2. Els actes a subvencionar hauran de reunir, a més a més, els següents requisits:
  
c) Hauran de celebrar-se dins del període comprés entre el dia 1 de gener i el 30 d'octubre de l'any 2000.
  
d) Hauran de ser realitzats a la Comunitat Valenciana.
  
Article 4. Criteris de valoració
  
Per a la concessió de les subvencions es tindran en compte els següents criteris per ordre de prioritat respecte als actes organitzats i a les entitats que els promouen:
  
1. El grau de relació de l'acte respecte a les àrees d'actuació competència de la Direcció General de la Família, Menor i Adopcions.
  
2. L'àmbit territorial de la convocatòria i difusió de l'acte, internacional, nacional, provincial, autonòmic, o local.
  
3. L'amplitud del col·lectiu de destinataris dels actes organitzats.
  
4. El nombre de membres o socis de l'entitat organitzadora i el seu nivell d'implantació a la Comunitat Valenciana.
  
5. L'experiència en l'organització i gestió de congressos, jornades, conferències i altres actes participatius i formatius en matèries relacionades amb la família, el menor i les adopcions.
  
6. La qualitat de l'acte per al qual se sol·licita subvenció.
  
7. El grau de finançament propi i extern, bé siga pública o privada, respecte de l'acte pel qual se sol·licita la subvenció.
  
Article 5. Documentació que cal aportar
  
La sol·licitud de subvenció, segons model que figura en l'annex I d'aquesta ordre, haurà d'anar acompanyada de la següent documentació:
  
1. Certificat de l'entitat que acredite l'acord adoptat per l'òrgan competent, autoritzant la sol·licitud de la subvenció firmada pel representant de l'entitat i aprovant el programa i el pressupost de l'acte, segons model orientatiu que figura en l'annex II de la present Ordre.
  
2. En el cas d'associacions i institucions sense ànim de lucre, memòria de les activitats de l'entitat sol·licitant en l'exercici 1999.
  
3. Memòria desenvolupada de l'acte a realitzar.
  
4. Memòria de l'entitat en què es desenvolupen els punts indicats en l'article anterior d'aquesta ordre. En el cas de les entitats locals no escaurà omplir-lo.
  
5. Fotocòpia de les dades identificadores bancàries del compte designat per l'entitat en què se li ha d'efectuar la transferència, si s'escau, així com fitxa de manteniment de tercers degudament emplenada, segons model adjunt.
  
6. Fotocòpia compulsada o confrontada del codi d'identificació fiscal de l'entitat (CIF).
  
Article 6. Obligacions de les entitats subvencionades
  
Les institucions sense fi de lucre beneficiàries de les subvencions estaran obligades a:
  
1. Col·laborar, si s'escau, amb la Direcció General de la Família, Menor i Adopcions, mitjançant estudis o informes, en els programes de formació i/o línies d'investigació que pogueren ser desenvolupades per aquesta, en relació a l'activitat subvencionada.
  
2. Complir la finalitat per a la qual s'atorga la subvenció i les obligacions que estableix la legislació vigent per als perceptors de fons públics.
  
3. Realitzar les adequades activitats de difusió de l'acte que se subvenciona, fent-hi constar la participació i col·laboració de la Generalitat Valenciana a través de la Conselleria de Benestar Social. En el cas de mitjans de difusió impresos haurà d'aparèixer de forma visible, a més de l'indicat anteriorment, el logotip de la Generalitat Valenciana. Aquest requisit només haurà de complir-se cas que la subvenció de l'acte haguera sigut ja resolta favorablement quan es realitze.
  
4. Entregar a la Direcció General de la Família, Menor i Adopcions, degudament enquadernades, almenys tres exemplars de les conclusions, ponències i/o resums derivats de l'acte realitzat, a més de les publicacions emanades d'aquest.
  
5. Declaració escrita dels sol·licitants en què expressament s'autoritze a la Direcció General de la Família, Menor i Adopcions l'ús de la informació arreplegada en la documentació entregada, citant en tot cas la seua procedència.
  
6. Comunicar fefaentment, a l'òrgan que concedeix la subvenció, la sol·licitud i la concessió de tota ajuda per part d'altres organismes públics amb la mateixa finalitat.
  
7. En qualsevol cas els beneficiaris de les subvencions estaran obligats a complir allò que s'ha disposat, per a les subvencions i ajudes públiques, en el Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana i en la resta de la legislació concordant i d'aplicació.
  
Títol II
  
Procediment
  
Capítol I
  
Iniciació del procediment
  
Article 7. Instància i lloc de presentació de les sol·licituds
  
El procediment serà iniciat per l'entitat o persona interessada i s'ajustarà a allò que s'ha establit en aquesta ordre i, amb caràcter general, en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Les entitats sol·licitants hauran de presentar la seua sol·licitud, junt amb la documentació requerida, en el Registre de la Conselleria de Benestar Social, siti al passeig de l'Albereda número 16, 46064 València, sense perjuí de poder presentar-la en els altres llocs previstos en l'article 38.4 de la citada Llei de Règim Jurídic de les Administracions Públiques i del Procediment Administratiu Comú.
  
Article 8. Termini de presentació
  
El termini per a presentar aquestes ajudes s'iniciarà el dia 1 de gener de l'any 2000, una vegada publicada aquesta ordre en el Diari Oficial de la Generalitat Valenciana, i finalitzarà el 31 de gener del mateix any.
  
El dit termini podrà ser ampliat, per resolució de la consellera de Benestar Social si no s'esgoten els fons destinats dit fi.
  
Capítol II
  
Tramitació, resolució i recursos
  
Article 9. Ordenació i instrucció
  
1. Rebudes les sol·licituds, la Direcció General de la Família, Menor i Adopcions les verificarà i podrà realitzar d'ofici les actuacions que considere necessàries per a la determinació, el coneixement i la comprovació de les dades en virtut dels quals s'ha de pronunciar la resolució.
  
Quan la sol·licitud no reunisca els requisits exigits, o no s'adjunte la documentació que d'acord amb aquesta ordre resulte exigible es notificarà a l'entitat interessada la causa que impedeix la continuació del procediment, i se li requerirà perquè en el termini de 10 dies esmene la falta o acompanye els documents preceptius, amb indicació que, si així no ho fera, se li tindrà per desistit de la seua petició i s'arxivarà l'expedient sense més tràmit. Aquest tràmit se substanciarà d'acord amb el que preveu l'article 71, de la Llei 30/1992, de 26 de novembre.
  
2. En qualsevol fase de la tramitació de l'expedient, a la vista de la documentació present en cada un d'aquests i de les obligacions que s'adquireixen per la concessió de l'ajuda, es podran demanar informes dels organismes i de les entitats que s'estime oportú i efectuar les comprovacions necessàries sobre l'exactitud de tot això.
  
3. Per a l'elaboració de les propostes de resolució es crearan comissions de valoració formades pels caps de servei de Família, Menor i Adopcions, un dels quals actuarà com a secretari, i per tres tècnics entre els dits serveis, nomenats pel director general de la Família, Menor i Adopcions. La dita Comissió estarà presidida pel director general o persona que delegue.
  
4. El termini màxim per a tramitar, resoldre i notificar les sol·licituds sobre les ajudes arreplegades en aquesta ordre serà de sis mesos a partir de la data en què haja tingut entrada en el registre de l'òrgan competent per a la seua tramitació. En aquells supòsits en què no es produïsca resolució expressa en el termini assenyalat s'entendrà que les sol·licituds han sigut desestimades i es produiran els efectes previstos en l'article 43.3. de la reiterada Llei 30/1992. No obstant això, el termini i mode de notificar després de la resolució serà el previst als aarticles 58 i 59 a la Llei 30/1992, de 26 de novembre.
  
Sense perjuí de l'anterior, el dit sentit desestimatori del silenci administratiu no vincularà l'administració quan es dicte resolució expressa, posterior al venciment del termini, segons allò que s'ha previst en els articles 42.1 i 43.4 de la llei.
  
Article 10. Presentació i comprovació de documentació
  
1. Si a l'efecte del compliment d'allò que s'ha previst en aquesta ordre, s'aportaren fotocòpies de la documentació corresponent, aquestes hauran d'estar, en tot cas, degudament confrontades, en els termes establits en l'article 35, c) de la Llei 30/1992, de Règim Jurídic de les Administracions Públiques i del Procediment Administratiu Comú.
  
2. La comprovació de l'existència de dades falsejades, tant en la sol·licitud com en la documentació aportada, podrà comportar la denegació de la subvenció sol·licitada, sense perjuí de les restants responsabilitats que pogueren derivar-se'n.
  
Article 11. Proposada i concessió de subvencions
  
Una vegada valorats els expedients, el director general de la Família, Menor i Adopcions elevarà una proposta de resolució atenent a les prioritats establides en l'article 4 d'aquesta ordre i al crèdit global, a la consellera de Benestar Social, la qual dictarà les resolucions que escaiga en relació amb les sol·licituds presentades pels interessats, sense perjuí de les delegacions de firma que pogueren efectuar-se amb posterioritat, mitjançant resolució de la consellera de Benestar Social.
  
Article 12. Dotació pressupostària
  
L'eficàcia d'aquesta convocatòria queda condicionada a l'existència, en els pressupostos de la Generalitat Valenciana de l'exercici econòmic de l'any 2000, de crèdit adequat i suficient per a atendre les ajudes previstes en ella.
  
Els dits crèdits tenen caràcter limitador i no podran concedir-se subvencions una vegada que aquests s'hagen esgotat i es publicarà la dita circumstància en el DOGV.
  
Article 13. Recursos
  
Contra les resolucions expresses o presumptes emanades de la consellera de Benestar Social, que posen fi a la via administrativa, hi haurà els següents recursos:
  
a) En el cas de les entitats sense fi de lucre es podrà interposar, potestativament, recurs de reposició, o bé acudir directament a la via jurisdiccional contenciosa administrativa en la forma, termini i condicions que determina la llei 29/1998, de 13 de juliol, reguladora de la dita jurisdicció.
  
b) En el cas d'entitats locals requeriment davant de la Direcció General de la Família, Menor i Adopcions, o bé acudir directament a la via jurisdiccional contenciosa administrativa en la forma, termini i condicions que determina la llei 29/1998, de 13 de juliol, reguladora de la dita jurisdicció.
  
Article 14. Modificació de la resolució de concessió
  
De conformitat amb allò que s'ha disposat en l'article 47, paràgraf 8é, del Reial Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, tota alteració de les condicions tingudes en compte per a la concessió de la subvenció, i en tot cas, l'obtenció concurrent de subvencions i ajudes atorgades per altres administracions públiques o d'altres ens públics o privats, podrà donar lloc a la modificació de la resolució de concessió.
  
L'import de les subvencions no podrà, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost de l'actuació que han de realitzar les entitats beneficiàries.
  
Títol III
  
El pagament i la justificació de les subvencions
  
Article 15. Pagament de les subvencions i la seua justificació
  
El pagament de les subvencions s'abonarà en un únic pagament mitjançant transferència bancària a nom de l'entitat sol·licitant, una vegada aprovada la resolució de concessió, amb la presentació d'original prèvia o fotocòpia confrontada o compulsada, de les factures o justificants de les despeses efectuades per import total igual o superior a la quantitat assignada.
  
En el cas d'entitats sense fi de lucre hauran d'acreditar, prèviament a efectuar el dit pagament, que es troben al corrent de les seues obligacions tributàries i amb la Seguretat Social, segons allò que s'ha previst en l'Ordre de 30 de maig de 1996, de la Conselleria d'Economia i Hisenda, i aportaran la següent documentació:
  
a) Certificat de l'Agència Tributària i de la Conselleria d'Economia i Hisenda, que acredite que la dita entitat està al corrent de les seues obligacions tributàries, de data posterior a l'acabament de l'acte subvencionat.
  
b) Certificat de la Seguretat Social, que acredite que la dita entitat està al corrent de les seues obligacions amb ella, de data posterior a l'acabament de l'acte subvencionat.
  
El termini de presentació dels justificants de despeses requerides, així com, de la memòria comprensiva de les activitats realitzades, conclourà el quinze de novembre de l'any 2000.
  
Article 16. Reintegrament de les quantitats percebudes
  
1. De conformitat amb allò que s'ha establit per l'article 47.9 del Reial Decret Legislatiu de 26 de juny de 1991, del Consell de la Generalitat Valenciana, pel que s'aprova el Text Refós de la Llei d'Hisenda Pública de la Generalitat Valenciana, escaurà el reintegrament de les quantitats percebudes i l'exigència d'interès de demora des del moment del pagament de la subvenció, en els següents supòsits:
  
a) Incompliment de l'obligació de justificació
  
b) Obtenir subvenció sense reunir les condicions requerides per a això.
  
c) Incompliment de la finalitat per a la qual la subvenció va ser concedida.
  
d) Incompliment de les condicions imposades als beneficiaris amb motiu de la concessió de la subvenció.
  
2. Igualment, en el supòsit regulat en l'article 47.9 paràgraf segon de l'anteriorment citada Llei, quan la subvenció principal siga de la Generalitat Valenciana escaurà el reintegrament de l'excés obtingut sobre el cost de l'activitat desenvolupada.
  
DISPOSICIÓ TRANSITÒRIA ÚNICA
  
La Conselleria de Benestar Social queda obligada a publicar els crèdits i les línies de subvenció destinades a finançar aquestes ajudes i publicarà mitjançant resolució les dotacions pressupostàries màximes per a les ajudes convocades, una vegada aprovada i publicada la Llei de Pressupostos de la Generalitat per a l'any 2000. No obstant això, no es dictarà cap resolució sobre les sol·licituds d'ajuda, a l'empara d'aquesta, mentre no existisca crèdit adequat i suficient en l'exercici de l'any 2000.
  
DISPOSICIÓ FINAL ÚNICA
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana. Contra ella podran interposar-se els següents recursos:
  
a) En el cas de les entitats sense fi de lucre es podrà interposar, potestativament, recurs de reposició en el termini d'un mes comptador des de l'endemà a la publicació de l'ordre, o bé acudir directament a la via jurisdiccional contenciosa administrativa en la forma, i condicions que determina la llei 29/1998, de 13 de juliol, reguladora de la dita jurisdicció.
  
b) En el cas d'entitats locals requeriment davant de la Direcció General de la Família, Menor i Adopcions, o bé acudir directament a la via jurisdiccional contenciosa administrativa en el termini de dos mesos a comptar des de l'endemà de la publicació de l'ordre, en la forma, i condicions que determina la llei 29/1998, de 13 de juliol, reguladora de la dita jurisdicció.
  
València, 23 de novembre de 1999
  
La consellera de Benestar Social,
  
MARÍA CARMEN MÁS RUBIO